**Οδηγός Συμπλήρωσης του Σημειώματος Έργου**

### **Α. Εισαγωγή**

Η διαδικασία αξιολόγησης αναπτυξιακών έργων διέπεται από τα άρθρα 82-89 του περί Δημοσιονομικής Ευθύνης και Δημοσιονομικού Πλαισίου Νόμου του 2014 και εξειδικεύεται στις Οδηγίες και το Εγχειρίδιο για την Προεπιλογή και Αξιολόγηση Δημόσιων Επενδυτικών Έργων (έγγραφα τα οποία βρίσκονται αναρτημένα στην ιστοσελίδα της ΓΔ Ανάπτυξης).

Συγκεκριμένα, η διαδικασία απαιτεί για όλα τα επενδυτικά έργα με κόστος €2 εκ. και άνω (συμπ. του ΦΠΑ), που προτείνονται για ένταξη στον κρατικό προϋπολογισμό, να ετοιμάζεται Σημείωμα Έργου από τον φορέα που προτείνει το έργο και να υποβάλλεται στη ΓΔ Ανάπτυξης για αξιολόγηση. Για έργα με κόστος €15 εκ. και άνω (συμπ. του ΦΠΑ) για τα οποία έχει αξιολογηθεί θετικά το Σημείωμα Έργου, θα πρέπει επιπρόσθετα να εκπονείται Μελέτη Βιωσιμότητας σύμφωνα με τη μεθοδολογία που καταγράφεται στο υπό αναφορά Εγχειρίδιο και να υποβάλλεται στη ΓΔΑνάπτυξης για ανεξάρτητη αξιολόγηση. Για έργα με κόστος κάτω από €2 εκ. δεν χρειάζεται συμπλήρωση Σημειώματος Έργου, εκτός αν αυτό κριθεί σκόπιμο από τον Υπουργό Οικονομικών.

Στη διαδικασία αξιολόγησης επενδυτικών έργων υπόκεινται όλα τα νέα δημόσια επενδυτικά έργα με κόστος €2 εκ. και άνω (συμπ. του ΦΠΑ) συμπεριλαμβανομένων των έργων που προτείνονται για συγχρηματοδότηση από τα Ευρωπαϊκά Διαρθρωτικά και Επενδυτικά Ταμεία (ΕΔΕΤ), κατά την Προγραμματική Περίοδο 2021-2027 και των έργων που θα χρηματοδοτηθούν από το Ταμείο Ανάκαμψης και Ανθεκτικότητας.

Σημειώνεται σχετικά ότι η διαδικασία αξιολόγησης δημόσιων επενδυτικών έργων εφαρμόζεται στα προτεινόμενα έργα των οικονομικών φορέων της Κεντρικής Κυβέρνησης, των Αρχών Τοπικής Αυτοδιοίκησης και των Νομικών Προσώπων Δημοσίου Δικαίου που λαμβάνουν χορηγία από το Κράτος που ξεπερνά το 40% του συνολικού τους προϋπολογισμού.

Πρόσθετα, η εν λόγω διαδικασία εφαρμόζεται για τη διενέργεια δημόσιων επενδύσεων με οποιοδήποτε τρόπο. Αυτό συνεπάγεται την ετοιμασία Σημειώματος Έργου όχι μόνο για την ανέγερση κτιρίων, αλλά και για την αγορά και ενοικιαγορά κτιρίων. Συγκεκριμένα, όταν μια υπηρεσία προτίθεται να στεγαστεί/μεταστεγαστεί σε κτίριο το οποίο επιθυμεί να αγοράσει είτε με τη μέθοδο της ενοικιαγοράς είτε καταβάλλοντας όλο το ποσό κατά την αγορά (ή με δόσεις) θα πρέπει μετά τη δημοσίευση της ανοικτής πρόσκλησης ενδιαφέροντος προς τον ιδιωτικό τομέα και αφού ολοκληρωθεί η διαδικασία εκτίμησης της αξίας του κτηρίου για αγορά ή ενοικιαγορά (Τμήμα Δημόσιων Έργων, Τμήμα Ηλεκτρομηχανολογικών Υπηρεσιών και Τμήμα Κτηματολογίου και Χωρομετρίας) να ετοιμάσει Σημείωμα Έργου το οποίο θα περιλαμβάνει σύγκριση των εναλλακτικών επιλογών της ανέγερσης, της αγοράς ή/και ενοικιαγοράς.

Όσο αφορά τα έργα ηλεκτρονικής διακυβέρνησης σημειώνεται ότι αυτά εξαιρούνται από την εν λόγω διαδικασία, αφού υπόκεινται σε ξεχωριστή διαδικασία αξιολόγησης όπως αυτή καθορίζεται σε σχετική εγκύκλιο του Υφυπουργείου Έρευνας, Καινοτομίας και Ψηφιακής Πολιτικής με αρ. φακ. ΥΦΕΚΨΠ 05.24.002 και ημερομηνία 22 Ιουνίου 2020.

Τα Σημειώματα Έργων θα πρέπει να υποβάλλονται στη ΓΔ Ανάπτυξης μέσω των Στρατηγικών Μονάδων των Υπουργείων ιεραρχημένα κατά σειρά προτεραιότητας με κοινοποίηση στο Υπουργείο Οικονομικών.

Συνοπτικά, το Σημείωμα Έργου πρέπει να περιλαμβάνει πληροφορίες που να αφορούν στις ακόλουθες πτυχές του προτεινόμενου έργου:

1. Γενικές Πληροφορίες

2. Σκεπτικό του Έργου και Αξιολόγηση Αναγκών

* + - Λογική Παρέμβασης
    - Αξιολόγηση Αναγκών
    - Συνάφεια με Στρατηγικές

3. Προκαταρκτική Οικονομική Ανάλυση του Προτεινόμενου Έργου και ανάλυση Επιλογών

* + - Κόστος Έργου
    - Οφέλη Έργου
    - Οικονομική Βιωσιμότητα

4. Οικονομική προσιτότητα

5. Ρυθμίσεις Υλοποίησης και πιθανοί περιορισμοί

6. Λειτουργική και Περιβαλλοντική Βιωσιμότητα

7. Προσέγγιση για Διεξαγωγή Περαιτέρω διαβουλεύσεων

**Β. Οδηγίες Συμπλήρωσης Σημειώματος Έργου**

### 1. Γενικές Πληροφορίες (Ερωτήσεις 1-5)

*Ερ. 1-5 Οι οικονομικοί φορείς θα πρέπει να παρέχουν βασικές διοικητικές πληροφορίες σχετικά με το έργο, συμπεριλαμβανομένου του επίσημου τίτλου του έργου, ο οποίος δεν θα πρέπει να τροποποιείται μετά την προ-επιλογή του και τα ονόματα των υπεύθυνων λειτουργών για την υλοποίηση του έργου.*

### 2. Σκεπτικό του Έργου και Αξιολόγηση Αναγκών (Ερωτήσεις 6-11)

#### 2.1 Λογική Παρέμβασης (Ερωτήσεις 6-8)

Το Σημείωμα Έργου θα πρέπει να επεξηγεί το σκεπτικό για το προτεινόμενο έργο και να αναφέρει εναλλακτικές προσεγγίσεις. Συγκεκριμένα απαιτούνται οι ακόλουθες πληροφορίες:

***Ερ. 6.*** *Περιγραφή του συγκεκριμένου προβλήματος στην αντιμετώπιση του οποίου στοχεύει το έργο, καθώς και της σοβαρότητας του προβλήματος. Όπου είναι δυνατό να γίνεται ποσοτικοποίηση του προβλήματος.*

Στο σημείο αυτό θα πρέπει να αναφέρεται ξεκάθαρα το πρόβλημα που απαιτεί αντιμετώπιση και η σοβαρότητά του. Το πρόβλημα θα πρέπει να προσδιοριστεί σε σχέση με τις αρνητικές επιπτώσεις που δημιουργούνται στην οικονομία ή στην κοινωνία και να καταγράφονται οι αιτίες που τις προκαλούν. Για παράδειγμα, στον τομέα της διαχείρισης λυμάτων το πρόβλημα μπορεί να είναι οι αρνητικές επιπτώσεις στη βιοποικιλότητα, ως αποτέλεσμα της ανεξέλεγκτης απόρριψης λυμάτων. Στο τομέα των οδικών υποδομών, το πρόβλημα μπορεί να αφορά σοβαρά προβλήματα οδικής κυκλοφορίας (συμφόρηση, καθυστερήσεις στην διακίνηση) λόγω ανεπάρκειας υφιστάμενων δρόμων σε σχέση με την τροχαία κίνηση και μη εφαρμογής των γεωμετρικών προτύπων κατασκευής δρόμων που προβλέπει το Τμήμα Δημοσίων Έργων. Θα πρέπει να δίδεται μία ένδειξη της σοβαρότητας του προβλήματος κατά προτίμηση ποσοτικά (π.χ. όγκος απόρριψης λυμάτων, επιμέτρηση βακτηρίων στους υδάτινους πόρους, μέση ταχύτητα οχημάτων). Οι οικονομικοί φορείς θα πρέπει στη συνέχεια να επεξηγήσουν συνοπτικά πως το έργο αναμένεται να αντιμετωπίσει τις αιτίες που προκαλούν το πρόβλημα που έχει εντοπισθεί.

***Ερ. 7.*** *Περιγραφή εναλλακτικών τρόπων αντιμετώπισης του προβλήματος, συμπεριλαμβανομένων πολιτικών μέτρων που δεν αφορούν κεφαλαιουχικές δαπάνες.*

Στο σημείο αυτό θα πρέπει να καταγράφονται όλες οι πιθανές εναλλακτικές λύσεις για αντιμετώπιση του προβλήματος που εντοπίστηκε στο σημείο 6, συμπεριλαμβανομένων λύσεων που δεν συνεπάγονται τη διενέργεια επένδυσης. Οι εναλλακτικές λύσεις μπορεί να είναι εναλλακτικές τεχνικές λύσεις για το προσδιοριζόμενο πρόβλημα ή/και τεχνικές παραλλαγές μιας δεδομένης λύσης. Μία σημαντική και απαραίτητη εναλλακτική λύση έναντι της οποίας όλες οι άλλες εναλλακτικές λύσεις θα πρέπει να συγκρίνονται, είναι η λύση μηδενικής παρέμβασης, ή σε κάποιες περιπτώσεις η ελάχιστη παρέμβαση που απαιτείται για διατήρηση της υφιστάμενης κατάστασης. Η προσπάθεια και ο χρόνος που θα καταβάλλεται για τον εντοπισμό εναλλακτικών λύσεων θα πρέπει να είναι ανάλογη με το κόστος του έργου. Παράδειγμα εναλλακτικών λύσεων αντιμετώπισης του προβλήματος αυξημένης ζήτησης νερού αποτελούν (1) η κατασκευή νέων παροχών νερού (2) η επιδιόρθωσης διαρροών στο υφιστάμενο δίκτυο διανομής (3) η επιμέτρηση της κατανάλωσης και της υποβολής δασμού σε επίπεδα πλήρους κάλυψης του κόστους στοχεύοντας στη συγκράτηση της ζήτησης. Στον τομέα οδικών μεταφορών, το πρόβλημα της συμφόρησης σε αστικές οδούς δύναται να αντιμετωπιστεί μέσω (α) της διενέργειας επενδύσεων σε υποδομές ή (β) μέσω της βελτίωσης της διαχείρισης κυκλοφορίας.

***Ερ. 8*** *Περιγραφή του έργου και των διαφόρων μερών του και επεξήγηση πως αυτά αποτελούν μια ολοκληρωμένη λύση.*

Στο σημείο αυτό θα πρέπει να περιγράφεται το έργο και τα μέρη που το αποτελούν και να παρέχεται επεξήγηση του τρόπου με τον οποίο το έργο θα συμβάλει στην αντιμετώπιση του προβλήματος.

Κατά την περιγραφή του έργου χρειάζεται να επιβεβαιωθεί ότι δεν έχουν παραλειφθεί στην προτεινόμενη λύση και στην κοστολόγησή της βασικά στοιχεία ή αναγκαία έργα που είναι απαραίτητα για να λειτουργήσει το έργο. Χαρακτηριστικά παραδείγματα όπου αυτό μπορεί να συμβεί θα μπορούσε να είναι: έργα βελτίωσης δρόμου όπου δεν προβλέπονται/συνυπολογίζονται οι συνδέσεις με το υπόλοιπο δίκτυο, εκπαιδευτικές ή υγειονομικές υπηρεσίες χωρίς πρόσβαση, ή βελτιώσεις στην επεξεργασία νερού ή μονάδες επεξεργασίας λυμάτων χωρίς τις απαιτούμενες βελτιώσεις στη διανομή του νερού ή των δικτύων αποχέτευσης.

#### 2.2 Αξιολόγηση Αναγκών (Ερωτήσεις 9-10)

***Ερ. 9*** *Προκαταρτική εκτίμηση της φυσικής ζήτησης για τις υπηρεσίες που θα παρέχει το έργο με την ολοκλήρωση του και μια πρόχειρη εκτίμηση αναφορικά με το πόσο γρήγορα αυτή η ζήτηση αναμένεται να αυξηθεί.*

Στο σημείο αυτό θα πρέπει να καθοριστεί η μονάδα μέτρησης της ζήτησης (π.χ. κυβικά μέτρα νερού ανά ημέρα, οχήματα ανά ημέρα, εξυπηρετούμενοι πολίτες ανά ημέρα κλπ.) και να παρέχεται μία ενδεικτική εκτίμηση της ζήτησης για τις υπηρεσίες του έργου. Θα πρέπει επίσης να δίδεται μια εκτίμηση του μέσου ετήσιου ρυθμού αύξησης της ζήτησης για τη διάρκεια ζωής του έργου.

***Ερ. 10*** *Προσδιορισμός της κατά προσέγγιση φυσικής δυναμικότητας των προτεινόμενων εγκαταστάσεων του έργου, αναφέροντας τη μονάδα μέτρησης (π.χ., κυβικά μέτρα νερού ανά ημέρα, οχήματα ανά ημέρα, τετραγωνικά μέτρα αξιοποιήσιμου χώρου κλπ).*

Στο σημείο αυτό θα καταγράφεται η εκτίμηση της φυσικής δυνατότητας των προτεινόμενων εγκαταστάσεων του έργου, η οποία θα πρέπει να εκφράζεται στην ίδια μονάδα μέτρησης με τη ζήτηση για τις υπηρεσίες του έργου που αναφέρεται στην ερώτηση 9, ούτως ώστε να είναι δυνατή η σύγκριση. Αυτή η μέτρηση θα επιτρέπει την προκαταρκτική αξιολόγηση του κατά πόσο η προτεινόμενη παροχή υπηρεσιών του έργου θα είναι ανάλογη της εκτιμώμενης ζήτησης, παρέχοντας ένα αρχικό έλεγχο του κατά πόσο οι προδιαγραφές των προτεινόμενων εγκαταστάσεων του έργου είναι σημαντικά υπό ή υπέρ εκτιμημένες. Αυτός ο έλεγχος θα πρέπει να λαμβάνει υπόψη την πιθανή αύξηση στη ζήτηση.

*2.3 Συνάφεια με Στρατηγικές (Ερώτηση 11)*

***Ερ. 11*** *Προσδιορισμός Στρατηγικών/Πολιτικής και Μελετών στις οποίες συμβάλλει το Έργο.*

Βασικό στοιχείο του Σημειώματος Έργου και σημαντικό κριτήριο προεπιλογής είναι η συνάφεια του έργου με τις Στρατηγικούς στόχους/μελέτες στις οποίες συμβάλλει το έργο. Το Σημείωμα Έργου θα πρέπει να επιδεικνύει την συνάφεια του έργου με τις *Στρατηγικές προτεραιότητες της Κυβέρνησης και των τομεακών πολιτικών, ή με Αποφάσεις Υπουργικού Συμβουλίου ή με το Στρατηγικό Σχέδιο που υποστηρίζει την εκτέλεση του Έργου.* Αυτή είναι μια βασική προϋπόθεση, διότι ακόμη και αν το έργο παρουσιάζει λογική για κρατική παρέμβαση και επαρκή ζήτηση, μπορεί εντούτοις να μην αποτελεί στρατηγική προτεραιότητα. Για να τεθεί το έργο στο ευρύτερο πλαίσιο της κυβερνητικής πολιτικής πρέπει επίσης να αποδεικνύονται στο Σημείωμα Έργου η συμβατότητα μεταξύ του έργου και του χρονοδιαγράμματος για την επίτευξη των στρατηγικών στόχων ή Αποφάσεων ή Στρατηγικού Σχεδίου που προορίζεται να εξυπηρετήσει.

3. Προκαταρκτική Οικονομική Ανάλυση και Ανάλυση Επιλογών (Ερωτήσεις 12-14)

*3.1 Κόστος Υλοποίησης Έργου* (Ερώτηση 12)

***Ερ. 12*** *Ενδεικτική εκτίμηση του συνολικού κόστους του έργου και των εναλλακτικών επιλογών (συμπ. του ΦΠΑ).*

Το Σημείωμα Έργου πρέπει να περιλαμβάνει ενδεικτικές εκτιμήσεις του κόστους υλοποίησης του έργου και των εναλλακτικών λύσεων. Οι εκτιμήσεις αυτές θα πρέπει να περιλαμβάνουν όλες τις δαπάνες υλοποίησης που απαιτούνται για το έργο. Δηλαδή, λεπτομερή σχεδιασμό, την εξασφάλιση γης (είτε αφορά αγορά γης είτε απαλλοτρίωση ή και τα δύο), τις κατασκευαστικές εργασίες, την αγορά εξοπλισμού, επίπλων και εξαρτημάτων[[1]](#footnote-1). Το κόστος θα πρέπει να αναγράφεται σε τρέχουσες τιμές και να περιλαμβάνει τον ΦΠΑ.

Οι εναλλακτικές λύσεις θα πρέπει να περιλαμβάνουν και τις επιλογές που έχουν απορριφθεί λόγω του υψηλού κόστους, καθώς και εκείνες που θεωρούνται ότι χρήζουν περαιτέρω εξέτασης στο πλαίσιο της μελέτης βιωσιμότητας. Θα πρέπει επίσης να αναγράφεται το εκτιμώμενο κόστος για την προετοιμασία του έργου (προμελέτη, μελέτη βιωσιμότητας, μελέτες επιπτώσεων, κλπ.), και σε περίπτωση που είναι διαθέσιμο, το κόστος ανά μονάδα ενός παρόμοιου ολοκληρωμένου έργου. Ως εκ τούτου, οι ακόλουθες πληροφορίες σχετικά με το κόστος πρέπει να περιλαμβάνονται στο Σημείωμα Έργου:

• Τις δαπάνες για το έργο και για τις εναλλακτικές λύσεις του έργου, αναφέροντας μέτρα μετριασμού των περιβαλλοντικών επιπτώσεων εκεί όπου μπορεί να αποδειχθούν απαραίτητα

• Το συνολικό εκτιμώμενο κόστος υλοποίησης[[2]](#footnote-2) (αδρός υπολογισμός σε τρέχουσες τιμές συμπ. του ΦΠΑ) του έργου και των σχετικών εναλλακτικών λύσεων, συμπεριλαμβανομένων των κύριων τεχνικών παραλλαγών του προτεινόμενου έργου και

•Τις παραδοχές για τις εκτιμήσεις κόστους (π.χ. κατασκευαστικό κόστος ανά τ.μ., εκτιμήσεις του Τμήματος Κτηματολογίου και Χωρομετρίας για κόστος γης και κόστος απαλλοτρίωσης κλπ.)

* Συγκρίσεις του κόστους ανά μονάδα μεταξύ των εναλλακτικών επιλογών και με άλλα παρόμοια, πρόσφατα ολοκληρωμένα έργα.

Η προσέγγιση είναι να χρησιμοποιούνται ενδεικτικές εκτιμήσεις που βασίζονται στις τιμές ανά μονάδα για παρόμοιες φυσικές εκροές, π.χ., ευρώ ανά χιλιόμετρο δρόμου, ευρώ ανά τετραγωνικό μέτρο του δαπέδου, σε κτίρια που διαφοροποιούνται ανάλογα με την πολυπλοκότητα της κατασκευής κ.λπ. Θα πρέπει επίσης, στο βαθμό που αυτό είναι δυνατόν, να ληφθεί υπόψη το κόστος των πιθανών μέτρων μετριασμού των περιβαλλοντικών επιπτώσεων, όπου αυτά ενδεχομένως να αποτελούν ένα σημαντικό μέρος του συνολικού κόστους. Σε αντίθετη περίπτωση, θα πρέπει τουλάχιστον να γίνει αναφορά ότι θα υπάρξει τέτοιο κόστος.

*3.2 Οφέλη Έργου (Ερωτήσεις 13-14)*

Στο στάδιο της προεπιλογής, είναι σημαντικό να εντοπιστούν τα πιθανά οφέλη και να γίνει μια προκαταρκτική ποιοτική αξιολόγηση της σχετικής τους σημασίας, αν και δεν αναμένεται ποσοτικοποίηση σε αυτό το στάδιο.

***Ερ. 13*** *Καθορισμός των κύριων οφελών για τους χρήστες του έργου, ως αποτέλεσμα του έργου.*

Τα οφέλη του έργου πρέπει να σχετίζονται στενά με το πρόβλημα που εντοπίστηκε νωρίτερα στη λογική παρέμβασης και πρέπει να προσδιορίζονται με σαφήνεια οι επωφελούμενοι. Για παράδειγμα οφέλη από την κατασκευή ενός δρόμου μπορεί να αποτελούν η εξοικονόμηση χρόνου και κόστους λειτουργίας των οχημάτων για τους χρήστες του δρόμου.

***Ερ. 14*** *Επεξήγηση τυχόν σημαντικών διαφορών μεταξύ των οφελών των διαφόρων εναλλακτικών επιλογών έργου.*

Στο σημείο αυτό θα πρέπει να καταγραφούν οποιεσδήποτε σημαντικές διαφορές στα οφέλη μεταξύ των εναλλακτικών λύσεων, εάν υπάρχουν, με σύντομες επεξηγήσεις.

*3.3 Οικονομική βιωσιμότητα* (Ερωτήσεις 15-16)

Το Σημείωμα Έργου θα πρέπει να περιλαμβάνει μια προκαταρκτική εκτίμηση της οικονομικής βιωσιμότητας[[3]](#footnote-3) του έργου, εκτιμώντας αν το έργο αποτελεί μια αξιόλογη χρήση του δημοσίου χρήματος.

***Ερ. 15*** *Εκτίμηση του κατά προσέγγιση κεφαλαιουχικού κόστους ανά χρήστη ή ανά μονάδα ζήτησης για την τελική υπηρεσία.*

Υπολογισμός του εκτιμώμενου κόστους κεφαλαίου ανά τελικό χρήστη ή / και του εκτιμώμενου κόστους κεφαλαίου ανά μονάδα ζήτησης για την τελική υπηρεσία, που προκύπτει από τη διαίρεση των εκτιμήσεων για το κεφαλαιουχικό κόστος του έργου με τον εκτιμώμενο αριθμό των τελικών χρηστών ή την αναμενόμενη ζήτηση για υπηρεσίες[[4]](#footnote-4). Για τον υπολογισμό αυτό υπάρχει διαθέσιμο βιβλίο εργασίας σε μορφή excel που έχει αναρτηθεί στην ιστοσελίδατης [ΓΔ Ανάπτυξης](http://www.dggrowth.mof.gov.cy/dgepcd/dgepcd.nsf/page56_gr/page56_gr?OpenDocument)***:***

***Ερ. 16*** *Περιγραφή των κυριότερων κινδύνων και παραδοχών που θα μπορούσαν ενδεχομένως να επηρεάσουν την οικονομική βιωσιμότητα του έργου και προσδιορισμός τυχόν μέτρων μετριασμού του κινδύνου που ενδέχεται να χρειαστούν.*

Στο σημείο αυτό θα πρέπει να καταγραφούν τυχόν σημαντικοί κίνδυνοι ή βασικές παραδοχές που θα μπορούσαν να επηρεάσουν την επιτυχία του έργου. Ευρήματα από την εκ των υστέρων αξιολόγηση παρόμοιων έργων πιθανόν να παρέχουν πληροφορίες σχετικά με τους κινδύνους και θα πρέπει να αναφέρονται στο Σημείωμα Έργου όπου είναι σχετικά. Επιπλέον, θα πρέπει να γίνεται αναφορά σε μέτρα άμβλυνσης του κινδύνου σε περίπτωση που αυτά μπορούν να προσδιοριστούν από το στάδιο αυτό.

Είναι προφανές ότι οι φορείς υλοποίησης των έργων δύσκολα θα είναι σε θέση να καταλήξουν σε ένα οριστικό συμπέρασμα σχετικά με την οικονομική βιωσιμότητα στο στάδιο της ετοιμασίας του Σημειώματος Έργου, αλλά θα πρέπει τουλάχιστον να αποκλείσουν τα έργα που είναι εμφανώς πολύ δαπανηρά ή όπου η ζήτηση είναι ανεπαρκής και να αποφανθούν κατά πόσο υπάρχουν εναλλακτικές επιλογές που αξίζουν περαιτέρω εξέτασης μαζί με το προτεινόμενο έργο.

Καταλήγοντας σε ένα γενικό συμπέρασμα σχετικά με την πιθανή οικονομική βιωσιμότητα του έργου, οι φορείς υλοποίησης πρέπει να λαμβάνουν υπόψη:

* Κατά πόσο το εκτιμώμενο κόστος κεφαλαίου ανά τελικό χρήστη ή / και ανά μονάδα ζήτησης κινείται σε λογικά πλαίσια
* Το πιθανό μέγεθος και τη φύση των οφελών
* Την ισορροπία μεταξύ της προτεινόμενης δυναμικότητας του έργου και της ζήτησης για τις υπηρεσίες του.

Όπου είναι δυνατό, η σύγκριση του κόστους ανά χρήστη ή ανά μονάδα ζήτησης θα πρέπει να γίνεται με άλλα παρόμοια, πρόσφατα ολοκληρωμένα έργα. Η σύγκριση αυτή μπορεί να χρησιμοποιηθεί για να κατευθύνει την απόφαση σχετικά με το εάν το κόστος βρίσκεται εντός ενός αποδεκτού πλαισίου.

4. Οικονομική προσιτότητα (Ερωτήσεις 17 - 18)

Το Σημείωμα Έργου περιλαμβάνει μια προκαταρκτική εκτίμηση της οικονομικής προσιτότητας του προτεινόμενου έργου.

***Ερ. 17*** *Πίνακας εκτιμώμενης επίπτωσης του έργου στον κρατικό προϋπολογισμό.*

Στον πίνακα αυτό καταγράφονται ανά έτος οι εκτιμήσεις του κόστους του έργου περιλαμβανομένου του ΦΠΑ σε τρέχουσες τιμές από τα αρχικά στάδια των μελετών μέχρι και το κόστος συντήρησης του έργου (μελέτη, σχεδιασμός, απαλλοτριώσεις, υλοποίηση, συντήρηση). Επιπλέον, αναφέρονται τυχόν έσοδα που προέρχονται άμεσα από την υλοποίηση του. Σχετικές Επεξηγήσεις για τη συμπλήρωση του πίνακα αναγράφονται στη πρώτη στήλη του πίνακα.

Η συμπλήρωση του πίνακα θα βοηθήσει το Υπουργείο Οικονομικών να εκτιμήσει τις δημοσιονομικές επιπτώσεις του κάθε έργου. Σε καμία περίπτωση το κάθε έργο από μόνο του δεν μπορεί να θεωρηθεί προσιτό εκτός εάν πληρούνται πιο κάτω προϋποθέσεις:

* ολοκληρωθεί η σύνταξη του προϋπολογισμού εντός των οροφών που εγκρίνει το Υπουργικό Συμβούλιο και
* εκτιμηθούν οι δημοσιονομικές επιπτώσεις μεσοπρόθεσμα ειδικά στις περιπτώσεις που τα έργα επεκτείνονται σε ένα μεγαλύτερο χρονικό διάστημα από ότι καλύπτει το Μεσοπρόθεσμο Δημοσιονομικό Πλαίσιο (ΜΔΠ).

Στην περίπτωση που δεν εφαρμοστούν οι δυο πιο πάνω προϋποθέσεις, τότε διατρέχεται ο κίνδυνος υπέρβασης του δημοσιονομικού ορίου, όπως αυτό καθορίζεται στο άρθρο 4 του Περί Δημοσιονομικής Ευθύνης και Δημοσιονομικού Πλαισίου Νόμου.

***Ερ. 18*** *Αν αναμένεται να απαιτηθεί από τοπική αυτοδιοίκηση αντίστοιχη χρηματοδότηση ή αυτό-χρηματοδότηση των δημοσίων οργανισμών, να περιληφθούν στοιχεία που να αποδεικνύουν ότι μπορεί να γίνει επαρκής πρόβλεψη στον προϋπολογισμό τους.*

Ο τρόπος χρηματοδότησης της υλοποίησης των έργων της τοπικής αυτοδιοίκησης θα πρέπει να περιλαμβάνεται στον ετήσιο προϋπολογισμό τους και στο ΜΔΠ. Στην περίπτωση που το έργο θα χρηματοδοτηθεί από δανεισμό, τότε για την αξιολόγηση της σύναψης του δανείου θα ακολουθείται η διαδικασία που συμφωνήθηκε μεταξύ του Υπουργείου Οικονομικών και του Υπουργείου Εσωτερικών.

5. Ρυθμίσεις Υλοποίησης (Ερ. 19-20)

***Ερ. 19*** *Σύνοψη των προτεινόμενων ρυθμίσεων για την εποπτεία ή/και τη διαχείριση της υλοποίησης του έργου.*

Η απάντηση στην ερώτηση αυτή θα πρέπει να περιλαμβάνει περιγραμματική απόδειξη ότι ο αρμόδιος οργανισμός διαθέτει την ικανότητα εποπτείας/διαχείρισης του έργου, όχι μόνο όσον αφορά την επαγγελματική επάρκεια αλλά και από πλευράς διαθεσιμότητας χρόνου σε σχέση με το όλο πρόγραμμα εποπτείας/διαχείρισης με το οποίο είναι επιφορτισμένος ο αρμόδιος οργανισμός.

Θα πρέπει να αποτυπώνεται η επάρκεια ανθρώπινων πόρων για υλοποίηση έργων της κλίμακας και της φύσης του προτεινόμενου έργου και επιπρόσθετα μέτρα που τυχόν να είναι αναγκαία για διασφάλιση της επάρκειας τους. Επίσης, πρέπει να περιλαμβάνει περιγραμματική απόδειξη για την ομάδα υλοποίησης του έργου, π.χ. αριθμός λειτουργών που θα ασχοληθούν, προσόντα και εμπειρία. Ακόμη και σε περιπτώσεις όπου τα έργα θα ανατίθενται σε εξωτερικούς συμβούλους για τη διαχείριση και εποπτεία τους, θα πρέπει να αποδεικνύεται η ικανότητα του αρμοδίου οργανισμού να επιβλέπει τους εξωτερικούς συμβούλους και επιβλέποντες του έργου, ώστε να διασφαλίζεται η όσο το δυνατό καλύτερη διαχείριση/εποπτεία του έργου.

***Ερ. 20*** *Προσδιορισμός οποιονδήποτε πιθανών περιορισμών που μπορεί να χρειαστεί να ξεπεραστούν.*

Στο σημείο αυτό θα πρέπει να καταγράφονται πιθανοί περιορισμοί που μπορεί να επηρεάσουν την υλοποίηση του έργου. Αυτά περιλαμβάνουν θέματα όπως, η εξασφάλιση γης, η μεταστέγαση πληθυσμού ή μέτρα περιβαλλοντικής προστασίας. Επίσης θα πρέπει να εντοπιστούν έγκαιρα τυχόν επιπρόσθετα μέτρα που θα πρέπει να ληφθούν, όπως νομοθετικές τροποποιήσεις ή ρυθμίσεις που απαιτούνται ώστε το έργο να υλοποιηθεί επιτυχώς. Ενδεικτικό χρονοδιάγραμμα εφαρμογής τέτοιων επιπρόσθετων μέτρων θα πρέπει να υποβάλλεται.

6. Λειτουργική και Περιβαλλοντική Βιωσιμότητα (Ερωτήσεις 21 - 26)

***Ερ. 21*** *Καθορισμός του οργανισμού που θα έχει την κυριότητα και ο οποίος θα χειρίζεται το περιουσιακό στοιχείο που θα προκύψει από το έργο.*

Να αναφέρεται το όνομα του οργανισμού που θα έχει την κυριότητα του έργου.

***Ερ. 22*** *Απόδειξη επιγραμματικά για την επαρκή τεχνική, διοικητική και οικονομική ικανότητα του οργανισμού υπεύθυνου για τη λειτουργία και συντήρηση του περιουσιακού στοιχείου, με την ολοκλήρωσή του. Εάν αυτό δεν ισχύει προσδιορισμός των αναγκαίων μέτρων για τη δημιουργία των απαραίτητων ικανοτήτων.*

Στην ερώτηση αυτή θα πρέπει να καταδεικνύονται οι αρχικοί σχεδιασμοί για διασφάλιση της λειτουργικής βιωσιμότητας του έργου, αποδεικνύοντας επιγραμματικά την τεχνική, διοικητική και οικονομική ικανότητα του οργανισμού σε σχέση με τη βιώσιμη λειτουργία και συντήρηση του έργου μετά την ολοκλήρωση του.

***Ερ. 23*** *Το έργο εμπίπτει στις διατάξεις του Νόμου Περί της Εκτίμησης των Επιπτώσεων στο Περιβάλλον από Ορισμένα Έργα Νόμος του 2018 [Ν. 127(Ι)/2018];*

Η ερώτηση αυτή είναι κλειστού τύπου δηλαδή ΝΑΙ/ΟΧΙ. Στην περίπτωση που η απάντηση είναι θετική θα πρέπει να απαντηθεί η ερώτηση 23. Στην περίπτωση που η απάντηση είναι αρνητική να προχωρήσετε στην ερώτηση 26.

***Ερ. 24*** *Αν ναι, έχετε ολοκληρώσει τις απαραίτητες Περιβαλλοντικές μελέτες και έχετε αποταθεί στο Τμήμα Περιβάλλοντος για αξιολόγηση τους; Αν ναι ποιο το αποτέλεσμα;*

Η ερώτηση αυτή πρέπει να απαντηθεί μόνο εάν έχετε απαντήσει θετικά στην Eρ. 23. Στην περίπτωση που έχουν ολοκληρωθεί οι απαραίτητες περιβαλλοντικές μελέτες και έχουν αποσταλεί στο Τμήμα Περιβάλλοντος για αξιολόγηση να αναφερθούν τα αποτελέσματα της αξιολόγησης αυτής.

***Ερ. 25*** *Αν όχι, πότε αναμένεται να αποταθείτε στο Τμήμα Περιβάλλοντος;*

Στην περίπτωση που η απάντηση στην ερ. 24 είναι αρνητική να αναφερθεί πότε αναμένεται να υποβληθούν οι μελέτες στον Τμήμα Περιβάλλοντος.

7. Προσέγγιση για Διεξαγωγή Περαιτέρω Διαβουλεύσεων (Ερώτηση 26)

***Ερ. 26*** *Περιγραφή τυχόν επίσημων ή ανεπίσημων διαβουλεύσεων που θα πρέπει να διενεργηθούν πριν τη λήψη απόφασης αξιολόγησης.*

Το Σημείωμα Έργου θα πρέπει να περιλαμβάνει περίγραμμα της προσέγγισης για επίσημες ή ανεπίσημες διαβουλεύσεις που θα χρειάζονται να γίνουν για ενημέρωση των άμεσα ή έμμεσα επηρεαζόμενων ή εμπλεκόμενων μερών (π.χ. επαγγελματικές ομάδες, κάτοικοι περιοχής, κλάδοι επιχειρήσεων, μη-κυβερνητικές οργανώσεις κλπ).

**Γ. Κύρια κριτήρια προ-επιλογής των έργων**

Για να καταστεί δυνατή η προεπιλογή ενός έργου θα πρέπει να πληροί όλα τα κριτήρια που αναφέρονται πιο κάτω στο Πίνακα 1. Οι ανεξάρτητοι αξιολογητές θα πρέπει να κρίνουν κατά πόσο τα κριτήρια πληρούνται, βάσει των πληροφοριών που παρέχονται στο συμπληρωμένο Σημείωμα Έργου. Πριν την υποβολή του Σημειώματος Έργου στη ΓΔ Ανάπτυξης, οι οικονομικοί φορείς θα πρέπει να διεξάγουν πρώτα τη δική τους εσωτερική αξιολόγηση, ώστε να είναι ικανοποιημένοι ότι το έργο πληροί τα κριτήρια. Η ΓΔ Ανάπτυξης και η Διεύθυνση Προϋπολογισμού και Δημοσιονομικού Ελέγχου (ΔΠΔΕ) του Υπουργείου Οικονομικών μπορούν, για το αντίστοιχο μέρος της αξιολόγησης, αν είναι απαραίτητο, να διεξάγουν συζητήσεις για τεχνικά θέματα με τους αναδόχους των έργων, ώστε να κατανοήσουν καλύτερα το έργο και το Σημείωμα Έργου.

Για να προ-επιλεγεί ένα έργο θα πρέπει να πληρούνται τα κριτήρια που καθορίζονται στον Πίνακα 1. Αυτά θα αξιολογηθούν βάσει των πληροφοριών που παρέχονται στο Σημείωμα Έργου και όλα τα κριτήρια πρέπει να τύχουν θετικής αξιολόγησης. Δεδομένου ότι οι πληροφορίες και λεπτομερείς μελέτες δεν έχουν διενεργηθεί σε αυτό το στάδιο, απαιτείται η κριτική αξιολόγηση κατά πόσο τα κριτήρια πληρούνται. Η θετική ή αρνητική απάντηση, επομένως, θα βασιστεί σε μια ποιοτική αξιολόγηση των διαφόρων πιθανοτήτων. Θα πρέπει να υπενθυμίσουμε ότι, στο παρόν στάδιο, η πρόθεση δεν είναι να εντοπιστούν τα καλύτερα έργα, αλλά να αποκλειστούν τα μη αποδοτικά έργα, δηλαδή, τα προφανή έργα που δεν προσφέρουν αξία (White Elephant Projects).

**Πίνακας 1: Βασικά Κριτήρια Προεπιλογής[[5]](#footnote-5)**

| Διαστάσεις / Κριτήρια για λήψη απόφασης | **Ναι** | **Όχι** |
| --- | --- | --- |
| 1. Γενικά | | |
| 1. Οι πληροφορίες που παρέχονται στο Σημείωμα Έργου είναι επαρκείς για να καταλήξουμε σε συμπέρασμα κατά πόσο το έργο μπορεί να προεπιλεγεί |  |  |
| 1. Είναι ξεκάθαρο ποιος φορέας είναι υπεύθυνος για υλοποίηση του έργου και ποιος τελικά θα είναι υπεύθυνος για την έγκαιρη παράδοση του έργου μέσα στα πλαίσια του προϋπολογισμού του |  |  |
| 1. Σκεπτικό για το Έργο και Αξιολόγηση των Αναγκών | | |
| 1. Το πρόβλημα ή η ευκαιρία που το έργο θα αντιμετωπίσει καταδεικνύεται ξεκάθαρα και η επεξήγηση του τρόπου με τον οποίο το έργο θα βοηθήσει στην επίλυση του προβλήματος ή θα αξιοποιήσει την νέα ευκαιρία είναι επαρκής και λογική. |  |  |
| 1. Η περιγραφή του πεδίου εφαρμογής του έργου είναι αρκετά λεπτομερής για το στάδιο της προεπιλογής και δεν υπάρχουν προφανείς παραλείψεις των κύριων μερών που το αποτελούν που θα μπορούσαν να θέσουν σε κίνδυνο την επίτευξη του σκοπού του έργου |  |  |
| 1. Υπάρχει επείγουσα ανάγκη (δηλαδή, μέσα στα επόμενα 3 χρόνια) για τις υπηρεσίες που προσφέρει το έργο, όπως αποδεικνύεται από ένα ή περισσότερα από τα ακόλουθα στοιχεία:  * υπάρχουσα ζήτηση για ένα έργο που βρίσκεται κοντά στο τέλος της οικονομικής ζωής του ή είναι τεχνολογικά απηρχαιωμένο * έλλειψη δυναμικότητας σε υφιστάμενες εγκαταστάσεις με αποτέλεσμα τη μη εξυπηρέτηση της ζήτησης * αυξανόμενη ζήτηση, που ενδέχεται να ξεπερνά τη δυναμικότητα των υφιστάμενων εγκαταστάσεων στο εγγύς μέλλον, ή * ζήτηση για νέες υπηρεσίες που δεν προσφέρονται |  |  |
| **Γ**. Συνάφεια με τη Στρατηγική | | |
| 1. Το έργο θα συμβάλει στην επίτευξη των σχετικών στρατηγικών στόχων και των στόχων που καθορίζονται στο εγκεκριμένο εθνικό στρατηγικό σχέδιο ή το στρατηγικό σχέδιο του Υπουργείου ή άλλων σχετικών εγγράφων (Αποφάσεις Υπουργικού Συμβουλίου). |  |  |
| **Δ.** Προκαταρκτική Οικονομική Ανάλυση και ανάλυση των εναλλακτικών επιλογών | | |
| 1. Η προτεινόμενη τεχνική λύση είναι κατάλληλη για το πρόβλημα που εντοπίστηκε, δηλαδή, η προτεινόμενη τεχνική λύση δεν είναι ούτε πολύ υπερβολική ούτε διαλαμβάνει περιττά στοιχεία. |  |  |
| 1. Τα σημαντικά οφέλη του έργου είναι εύλογα και οι δικαιούχοι αποτελούν προτεραιότητα για την κυβέρνηση. |  |  |
| 1. Τα οφέλη για τους χρήστες είναι πιθανό ότι μπορούν να επιτευχθούν σε ένα αποδεκτό κόστος, για παράδειγμα το κατά προσέγγιση κόστος κεφαλαίου ανά χρήστη ή ανά μονάδα προϊόντος είναι σύμφωνα με άλλα συγκρίσιμα έργα ή / και με παρόμοια διεθνή έργα. |  |  |
| 1. Σε γενικές γραμμές, είναι εύλογο να πιστεύουμε ότι τα δυνητικά οφέλη από το προτεινόμενο έργο είναι πιθανόν να υπερβούν το προτεινόμενο κόστος του έργου |  |  |
| 1. Έχουν εξεταστεί εναλλακτικές λύσεις και η προτεινόμενη λύση θεωρείται η πιο κατάλληλη μεταξύ αυτών που έχουν εντοπιστεί. |  |  |
| **E**. Οικονομική Προσιτότητα | | |
| 1. Οι μεσοπρόθεσμες και μακροπρόθεσμες δημοσιονομικές επιπτώσεις του έργου συνάδουν με τις δημοσιονομικές προβλέψεις και τάσεις, και λαμβάνουν υπόψη τις υφιστάμενες δεσμεύσεις του οικονομικού φορέα που προτείνει το έργο. |  |  |
| 1. Εάν το έργο πρόκειται να υλοποιηθεί και λειτουργήσει από ένα ανεξάρτητο οικονομικά φορέα, η οικονομική κατάσταση του φορέα – ταμειακές ροές και φερεγγυότητα – θα πρέπει να είναι υγιής και να προβλέπεται ότι θα παραμείνει έτσι. |  |  |
| **ΣΤ**. Ρυθμίσεις Υλοποίησης | | |
| 1. Ο αρμόδιος φορέας υλοποίησης έχει την απαραίτητη ικανότητα να προωθήσει το έργο ή να είναι σε θέση να επιλύσει οποιεσδήποτε μη σημαντικές αδυναμίες πριν από την έναρξη της εφαρμογής. |  |  |
| **Ζ**. Λειτουργική και Περιβαλλοντική Βιωσιμότητα | | |
| 1. Η βιωσιμότητα του έργου δεν είναι πιθανό να τεθεί σε κίνδυνο:  * Από την έλλειψη χρηματοδότησης για την λειτουργία ή / και τη συντήρηση, * Από σημαντικές αδυναμίες στην ικανότητα του φορέα διαχείρισης που είναι απίθανο να επιλυθούν έγκαιρα για την ολοκλήρωση του έργου. |  |  |
| 1. Έχουν εντοπιστεί μέτρα μετριασμού για πιθανές σημαντικές περιβαλλοντικές επιπτώσεις. |  |  |
| **Η**. Προσέγγιση για Διεξαγωγή Περαιτέρω Διαβουλεύσεων | | |
| 1. Κατά πόσο έχουν περιληφθεί τυχόν επίσημες ή ανεπίσημες διαβουλεύσεις που θα πρέπει να διενεργηθούν πριν τη λήψη απόφασης αξιολόγησης |  |  |

1. Στην περίπτωση ενός νοσοκομείου για παράδειγμα, αυτό θα σήμαινε ότι όλα τα ιατρικά μηχανήματα που απαιτούνται για τη λειτουργία της μονάδας θα πρέπει να συμπεριληφθούν στις εκτιμήσεις του κόστους. [↑](#footnote-ref-1)
2. Δηλαδή κόστος μελετών και κεφαλαιουχικό κόστος περιλαμβανομένου του κόστους εξοπλισμού. [↑](#footnote-ref-2)
3. Ο όρος «οικονομική βιωσιμότητα» αφορά στη βιωσιμότητα ενός έργου από τη σκοπιά της κοινωνίας στο σύνολο της. Πιο απλά ο όρος χρησιμοποιείται με την ευρύτερη έννοια των οικονομικών όπου συμπεριλαμβάνει όλα τα στοιχεία κόστους που αφορούν το Έργο και όχι απλά το λογιστικό κόστος από τη σκοπιά του φορέα διαχείρισης ή του κρατικού προϋπολογισμού. [↑](#footnote-ref-3)
4. Αυτοί είναι απλοί, προκαταρτικοί δείκτες. Μια πλήρης ανάλυση, ως μέρος μιας μελέτης βιωσιμότητας, πρέπει να λαμβάνει υπόψη το κόστος του κύκλου ζωής ενός έργου και των εναλλακτικών επιλογών. Ωστόσο, εξετάζοντας το κεφαλαιουχικό κόστος ανά τελικό χρήστη ή ανά μονάδα προϊόντος (υπηρεσίας) που παρέχονται στους τελικούς χρήστες παρέχει την δυνατότητα να επισημανθούν δαπανηρά έργα που δεν θα πρέπει να προχωρήσουν. [↑](#footnote-ref-4)
5. Αναφέρεται ότι παρόλο που όλα τα ερωτήματα που περιλαμβάνονται στον Πίνακα είναι σχετικά και θα πρέπει να τύχουν εξέτασης, η αξιολόγηση της ΓΔ Ανάπτυξης και του ΔΠ του ΥΟ θα εστιαστεί κατά κύριο λόγο στα ερωτήματα που περιλαμβάνονται στα τμήματα Δ και Ε αφού αυτά είναι τα πιο σχετικά με την αξιολόγηση της οικονομικής βιωσιμότητας και προσιτότητας του έργου, αντίστοιχα. Τα ερωτήματα που περιλαμβάνονται στο τμήμα Γ δεν θα αποτελούν κριτήριο απόρριψης ενός έργου στο στάδιο αυτό και θα αποτελούν αντικείμενο συζήτησης μεταξύ της ΔΠ του ΥΟ και των Υπουργείων στο πλαίσιο της διαδικασίας στρατηγικού σχεδιασμού και προϋπολογισμού. [↑](#footnote-ref-5)